สังคมข่าวหุ้นนิวส์เวฟ
หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันอังคารที่ 21 กรกฎาคม 2558 ดัชนีตลาดหุ้นไทยปิดการซื้อขายอยู่ที่ 1,466.71 จุด ปรับลดลง 12.60 จุด พ่วงด้วยมูลค่าการซื้อขาย 2.5 หมื่นล้านบาท
21 ก.ค. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันอังคารที่ 21 กรกฎาคม 2558  ดัชนีตลาดหุ้นไทยปิดการซื้อขายอยู่ที่ 1,466.71 จุด ปรับลดลง 12.60 จุด พ่วงด้วยมูลค่าการซื้อขาย 2.5 หมื่นล้านบาท 
* เห็นมูลค่าการซื้อขายแล้วปวดจิต เพราะเบาบางเป็นอย่างมากหลุดต่ำ 3 หมื่นล้านบาทเสียแล้ว โดยรายย่อยเป็นขาเดียวที่เข้าซื้อสุทธิ 1,106 ล้านบาท ตามด้วยสามแรงเทขาย เริ่มจากสถาบันฯสาดออก 969 ล้านบาท ต่อด้วยบัญชีบริษัทหลักทรัพย์ 120 ล้านบาท และต่างชาติเทขายอีก 16 ล้านบาท
* ภาวะตลาดผันผวนกันแบบนี้ ถึงได้เตือนนักลงทุนนักหนา ให้ติดตามและเฝ้าวางแผน ปรับกลยุทธ์พอร์ตให้ดี อย่าลืมกำหนดจุดCUT LOSS กันไว้บ้าง หากราคาไหลลงมาถึงจุดกำหนดแล้ว อย่ามัวแต่เสียดาย ยอมเจ็บน้อยดีกว่าเจ็บลึกนะ
* เริ่มด้วยหุ้นแรก PTT ได้รับข่าวดีกันบ้าง หลังจากล่าสุดทางผู้บริหารออกมาประเมินกันว่า งบไตรมาส 2 จะยังคงมีโอกาสใกล้เคียงกับงวดไตรมาสแรกที่ผ่านมา เนื่องจากได้แรงหนุนหลักมาจากกลุ่มโรงกลั่น-ปิโตรเคมีที่พลิกเติบโตช่วยหนุน
* ที่สำคัญยังมีกำไรพิเศษขายหุ้น BCP เข้ามาเพิ่มอีก ดังนั้น สิ่งที่ตลาดกังวลว่า งบ Q2 ของ PTT จะดิ่งลงแรง เพราะงบลูกคนโตอย่าง PTTEP ทรุดหนัก อาจจะ “ไม่เลวร้ายอย่างที่คิด”
* หุ้นใหญ่ AOT แม้ช่วงนี้ดูจะเหมือนมีความวุ่นวายเข้ามาสั่นสะเทือนหุ้นเป็นระยะ แต่ภาพของคนหนาแน่นเต็มพื้นที่สนามบินเป็นตัวสะท้อนบ่งบอกงบของ AOT ได้เป็นอย่างดีว่ากำลังเข้าสู่ช่วงเติบโตแบบมั่นคง
* ล่าสุด โบรกฯ ดีดประเมินกำไรไตรมาส 3 (เม.ย.-มิ.ย.) ออกมาท่วมท้นกว่า 3,500 ล้านบาท เติบโตขึ้นเกิน 40% เลยแหละ เป็นผลมาจากจำนวนผู้โดยสารที่ไหลเข้ามาไม่หยุด ขณะที่ราคาในกระดานถอยต่ำลงมาเหลือที่ 294 บาท ใครอยากหาหุ้นพื้นฐานดี แทบล็อกโอกาสเติบโตแบบเต็มที่ ไม่ต้องรอช้า ทยอยเข้าสะสมได้เลย
* ย้ายมาที่หุ้นเล็กน่าสนใจ ขอเลือกโฟกัส BSM-KCM ซึ่งล่าสุด มั่นใจว่าแผนการร่วมลงทุนระหว่าง 2 ฝ่าย น่าจะได้เห็นข้อสรุปออกมาภายในช่วง 2 เดือนนี้ นั่นหมายความว่า ทั้ง 2 หุ้นน่าจะมีความเคลื่อนไหวคึกคักตอบรับข่าวดีไม่เบา น่าจับตาดูนะ
* อีกหนึ่งหุ้นที่ขอแนะนำ UPA แหมช่วงนี้ข่าวดีเต็มมือไปหมด โดยเฉพาะการขยับรุกเข้าสู่ธุรกิจพลังงานไฟฟ้าเต็มตัว งานนี้ โอกาสเติบโตเชิงพื้นฐานได้เห็นแน่นอนในช่วงอนาคต
* ล่าสุด ราคาหุ้นในกระดานปิดลบไปถึง 4 วันทำการติด เบ็ดเสร็จเท่ากับร่วงลงไปกว่า 10% แล้ว จนเข้าเขต “ขายมากเกินไป” ดังนั้น ถึงเวลาแล้วที่จะเข้าเก็บอีกรอบ
* ต่อกันด้วยหุ้นเล็กอีกราย EFORL นี่ก็ถอยลงมาต่ำเกินเหตุไปหน่อย แหม หุ้นลงมาซะอย่างกับลืมไปเลยว่า งบไตรมาส 2 มีโอกาสโดดเด้งขนาดไหน เพราะอย่าลืมปัจจัยรับรู้รายได้จากวุฒิศักดิ์ คลินิก เข้ามาเต็มอัตรา แล้วยังมีการเข้าซื้อหุ้น สยามสเนล ที่ผลิตและจำหน่ายผลิตภัณฑ์ดูแลผิวเข้าไปอีก
* เลยส่งผลให้งบไตรมาส 2 ของ EFORL จะเติบโตสวนกระแสแบบหายห่วง แถมราคาในกระดานอยู่ที่ 1.17 บาท ดูแล้วยังไงก็น่าเก็บ จะเล่นสั้นหรือยาวก็แล้วแต่ตามถนัด โปรดอย่าลืม ไม่ว่าเศรษฐกิจจะย่ำแย่ขนาดไหน แต่ยังไงผู้หญิงไม่เคยหยุดสวย และกลายเป็นผลบวกต่อ EFORL ไปเต็มๆ นั่นเอง
* ปิดท้ายกันที่ข่าว UWC และพันธมิตรลุยเข้าซื้อ DIMET ประเด็นมันอยู่ที่ราคานี่แหละ ซึ่งประกาศเสนอซื้อที่หุ้นละ 3.60 บาท แต่ปรากฏว่า ราคาในกระดานล่าสุดของ DIMET อยู่ตั้งโน่น 8.70 บาท
* โอ้โห รายย่อยโดนไปเต็มๆ สิครับ เรียกได้ว่าตั้งตัวกันแบบแทบไม่ทัน เนื่องจากชิงโดนทุบไปก่อนเรียบร้อยแล้ว ใครถือหุ้นอยู่ก็โปรดคิดทบทวนให้ดีว่าจะเอายังไงกันต่อ ใครคิดไม่ออกขอให้รีบย้อนไปอ่านต้นคอลัมน์อีกรอบเดี๋ยวนี้ ที่ย้ำเตือนกันว่า อย่าลืมกำหนดจุด CUT LOSS กันไง*